text: Sovende mand overrasket af tyv 
  18 april 2016 kl. 04.54
  En borger i Sønderborg fik sig noget af et chok, da en tyv lyste ham i ansigtet, mens han lå og sov.
  Mens en villaejer ved fire-tiden natten til mandag lå og sov på Goethesgade i Sønderborg, dukkede der pludselig en mand med en lommelygte op i soveværelset.
  Ifølge vagtchef ved Syd - og Sønderjyllands Politi Søren Strægaard så blev villaejeren vækket, da tyven lyste ham i ansigtet.
  Mødet mellem de to overraskede tilsyneladende begge parter. I hvert fald så tog tyven efterfølgende benene på nakken, og stak af med en pung med kontanter og kreditkort.
  Samtidig så er det eneste signalement, som villaejeren har givet politiet, at gerningsmanden ikke var så høj.
  Tyven kom ind af en ulåst dør og derfor er der, ifølge vagtchef Søren Strægaard, tale om et tyveri og ikke et indbrud.
  Tyveri fra villa, Goethesgade, Sønderborg. Mand vågnede ved at blive lyst i ansigtet med lommelygte. Gm. stak af. Stjålet pung #politidk
  
  